O‘zbekiston Respublikasining 2018-yilgi Davlat budjeti xarajatlariga o‘zgartishlar kiritish to‘g‘risida

O‘zbekiston Respublikasi Vazirlar Mahkamasi O‘zbekiston Respublikasining 2018-yilgi Davlat budjetini ijro etish jarayonida uning xarajatlari tasdiqlangan parametrlardan 10 foizdan ziyodga ortganligi to‘g‘risida taqdimnoma kiritdi. O‘zbekiston Respublikasi Davlat budjetining xarajatlarini 2018-yilda tasdiqlangan parametrlarga nisbatan 10450,0 mlrd. so‘mga yoki 16,8 foizga oshirish taklif etilmoqda, jumladan nodavlat notijorat tashkilotlari va fuqarolik jamiyatlarining boshqa institutlarini qo‘llab-quvvatlash bo‘yicha xarajatlar uchun qo‘shimcha ravishda 2,8 mlrd. so‘m, markaziy investitsiyalarni moliyalashtirishga 735,3 mlrd. so‘m, davlat hokimiyati va boshqaruvi organlarini, adliya va prokuratura organlarini saqlashga 236,2 mlrd. so‘m, maxsus organlarning moddiy-texnika bazasini mustahkamlashga 2840,4 mlrd. so‘m miqdorida mablag‘ yo‘naltirilmoqda. 
 O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Budjet kodeksining 144-moddasiga muvofiq O‘zbekiston Respublikasi Vazirlar Mahkamasiga O‘zbekiston Respublikasining 2018-yilgi Davlat budjeti parametrlariga taqdim etilgan o‘zgartishlarni kiritishga ruxsat berilsin.
 2. Ushbu Qaror O‘zbekiston Respublikasi Oliy Majlisining Senatiga yuborilsin.
 3. Ushbu Qaror qabul qilingan kundan e’tiboran kuchga kiradi.